Համաշխարհային բանկը յուրաքանչյուր տարի հրապարակում է «Գործարարությամբ զբաղվելը» զեկույցը (այսուհետ՝ Զեկույց), որի նպատակն է 190 երկրներում գնահատել գործարար միջավայրում ուղղակի ազդեցություն ունեցող կարգավորումները։

Վերջին տարիներին Հայաստանի Հանրապետությունում մի շարք էական բարեփոխումներ են իրականացվել, որոնք իրենց արտացոլումն են գտել նաև Համաշխարհային բանկի գնահատումներում: Մասնավորապես, Համաշխարհային բանկի կողմից 2016 թվականին հրապարակված` «Գործարարությամբ զբաղվելը 2017» զեկույցի համաձայն` Հայաստանը 190 երկրների շարքում նախորդ տարվա վերագնահատված արդյունքներով 43-րդ տեղի համեմատությամբ բարելավել է իր դիրքը 5 կետով` բարձրանալով 38-րդ հորիզոնականը:

Զեկույցի շրջանակում երկրները գնահատվում են ըստ 10 ոլորտների, որոնցից մեկը «էլեկտրականության միացումն» է: Նշված ցուցիչը բնութագրվում է նոր սպառողների սպառման համակարգերն էլեկտրական ցանցին միացնելու նպատակով իրականացվող գործընթացների քանակով, դրանց տևողությամբ, միացման վճարի մեծությամբ, ինչպես նաև սպասարկման որակի ցուցանիշներով:

Էլեկտրական ցանցին միացման գործընթացի բարելավման աշխատանքները մշտապես գտնվում են ՀՀ հանրային ծառայությունները կարգավորող հանձնաժողովի ուշադրության կենտրոնում: Նշված գործընթացի բարելավման ուղղությամբ հանձնաժողովը, համագործակցելով «Հայաստանի էլեկտրական ցանցեր» ՓԲԸ-ի հետ, 2011 թվականից սկսած մի շարք փոփոխություններ է իրականացրել էլեկտրական ցանցին նոր սպառողների միացմանն առնչվող իրավական ակտերում, որոնք հիմք են հանդիսացել Զեկույցի «Էլեկտրական ցանցերին միացում» ցուցիչի մասով Հայաստանի Հանրապետության դիրքի բարելավմանը: Մասնավորապես, հանձնաժողովի ընդունած որոշումներով պարբերաբար նվազեցվել են նոր սպառողների սպառման համակարգերն էլեկտրական ցանցին միացնելու նպատակով միացման և մատակարարման պայմանագրեր կնքելու առավելագույն ժամկետները, հստակեցվել և կրճատվել են նոր սպառողների էլեկտրական ցանցին միացման գործընթացները, ներդրվել է դիմումների ներկայացման և պայմանագրերի կնքման էլեկտրոնային համակարգ: Նշվածի արդյունքում, 2017 թվականի Զեկույցի «Էլեկտրականության միացում» ցուցիչի մասով Հայաստանի Հանրապետության դիրքը բարելավվել է 9 կետով՝ 85-ից բարձրանալով 76-րդ հորիզոնականը:

2016 և 2017 թվականների ընթացքում շարունակվել են բարեփոխումները, որոնց արդյունքում էլեկտրական ցանցին միացման ժամկետները կրճատվել են 15 օրով, իսկ գործընթացները՝ 1-ով։ Նշված փոփոխություններն իրենց արտացոլումը կգտնեն «Գործարարությամբ զբաղվելը 2018» զեկույցում։

Զեկույցի կազմման նպատակով Համաշխարհային բանկի կողմից հարցումներ են անցկացվում գործարարների (ռեսպոնդենտների) շրջանում: Հանրապետության դիրքի բարելավման աշխատանքներն արդյունավետ կազմակերպելու և Համաշխարհային բանկին իրականացված բարեփոխումների վերաբերյալ ստույգ տեղեկատվություն տրամադրելու գործընթացում Ձեր մասնակցությունն ունենալու նպատակով` կարող եք լրացնել հարցաթերթիկը, որը հնարավոր է ներբեռնել <http://www.doingbusiness.org/questionnaires> հղման միջոցով: Հարցաթերթիկի լրացման հետ կապված հարցերի դեպքում կարող եք դիմել ՀՀ հանրային ծառայությունները կարգավորող հանձնաժողով (010) 528 533 (306) հեռախոսահամարով: